מבוא לביבליוגרפיה ולכתיבה אקדמית

מטרות הקורס: הקורס יקנה לתלמידים כלים בסיסיים לכתיבה אקדמית. הקורס יתמקד בהקניית יכולות בסיסיות כמו: כתיבה בהירה ומדויקת, ציטוט לפי הכללים המקובלים, יכולת התמצאות במאגרי מידע ויכולת להתמודד עם מאמר מדעי.

תוצרי למידה: התלמידים יוכלו לשאול שאלת מחקר מדויקת וממוקדת, לאתר מידע רלוונטי במאגרים, לקרוא מאמרים מדעיים ולנסח בעזרתם, ותוך ציטוטם, טענות מחקריות.

רציונל: הקורס נועד להכין את התלמידים להמשך לימודיהם מבחינה זו שהם יוכלו לנסח שאלות מחקר, לחפש חומר מחקרי רלוונטי, לנסח טענות מדויקות ולהפנות לספרות מחקרית כמקובל.

מהלך השיעורים: רוב השיעורים יוקדשו להתמודדות עם שלבים שונים בעבודת מחקר (ניסוח שאלת מחקר, חיפוש חומר רלוונטי, קריאתו וניתוחו של חומר זה, כתיבת הפניות ביבליוגרפיות, כתיבת משפט, פיסקה ורצף פסקאות). כחומרי גלם לתרגול ייעשה בקורס שימוש בחומר העוסק בממלכת ירושלים הצלבנית ובנושאים קרובים לפי נטיותיהם של התלמידים.

תכנית הוראה מפורטת (העיסוק בחלק מהנושאים ידרוש יותר ממפגש אחד):

1. מהו מחקר היסטורי? מה מאפייניו? מהם מקורות ראשוניים ומהי ספרות מחקרית?
2. מה מאפיין כתיבה אקדמית ומה מבדיל בינה לבין סוגי כתיבה אחרים?
3. תרגול כתיבה קצר. הצגת עקרונות לכתיבה נכונה ובהירה: מבנה המשפט, מבנה הפסקה, מבנה של קטע קצר.
4. כיצד קוראים מאמר? כל תלמיד יתבקש לבחור מאמר ולנתחו.
5. חיפוש במאגרי מידע. התלמידים יתבקשו לבחור נושא ממוקד ולחפש שלושה מאמרים העוסקים בו.
6. מדוע חשוב לצטט? כיצד יש לצטט? כללי הציטוט האקדמיים.
7. ניסוחה של שאלת מחקר: דוגמאות לשאלות טובות ולשאלות לא מוצלחות.
8. איסוף חומר ראשוני ומשני: תרגול.
9. כתיבת קטע קצר – תרגול.
10. הכנת שלד של עבודה.

דרישות קדם: אין

חובות:

 הגשת מטלות במהלך הקורס וכתיבת עבודה מסכמת שתהיה מעין שלד לעבודה סמינריונית אפשרית.

מרכיבי הציון:

40% - מטלות שוטפות ו-60% העבודה המסכמת

ביבליוגרפיה:

אאפשר לתלמידים לבחור לפי תחומי העניין שלהם מאמרים העוסקים בממלכת ירושלים הצלבנית ובנושאים קרובים כחומרי גלם לעבודה בקורס.